b'\n_START_ARTICLE_\nArthur Abele\n_START_SECTION_\nIdrettskarriere\n_START_PARAGRAPH_\nAbele deltok ved junior-VM i friidrett 2004, der han kom p\xc3\xa5 7.-plass i tikamp, og han ble ogs\xc3\xa5 tysk mester i tikamp og p\xc3\xa5 400 meter hekk dette \xc3\xa5ret. \xc3\xa5ret etter deltok han ved junior-EM i friidrett 2005, der han kom p\xc3\xa5 2.-plass i tikamp, bak hviterussiske Andrei Krauchanka._NEWLINE_Han vant Mehrkampf-Meeting Ratingen i 2007, med 8269 poeng, og ble tatt ut til VM i friidrett 2007 i Osaka. Der kom han p\xc3\xa5 9.-plass i tikamp, med 8243 poeng, og han satte tre personlige rekorder i denne tikampen. Han deltok ogs\xc3\xa5 ved sommer-OL 2008, men fullf\xc3\xb8rte ikke konkurransen p\xc3\xa5 grunn av skade; han br\xc3\xb8t p\xc3\xa5 slutten av dag 1._NEWLINE_\xc3\x85rene 2009, 2010 og 2011 konkurrerte han ikke, p\xc3\xa5 grunn av skade. Fra midten av 2011 begynte han \xc3\xa5 trene aktivt friidrett igjen, og i 2012 begynte han \xc3\xa5 konkurrere igjen. Han var p\xc3\xa5meldt til det tyske innend\xc3\xb8rsmesterskapet i 2012, men deltok ikke. Han vant det tyske mesterskapet i tikamp 24. - 25. august 2013 i Lage, som ble arrangert som et eget stevne utenfor det ordin\xc3\xa6re tyske mesterskapet. Han ble kvalifisert til EM i friidrett 2014, der han kom p\xc3\xa5 5.-plass sammenlagt, med ny personlig rekord p\xc3\xa5 8477 poeng._NEWLINE_Ved EM i friidrett innend\xc3\xb8rs 2015 satte han ny personlig rekord sammenlagt, med 6279 poeng, og kom p\xc3\xa5 2.-plass bak russiske Ilja Sjkurenjov.'